«Blitz» har flere betydninger.
**Forbedringspotensial:** Denne artikkelen har forbedringspotensial. Mangler som har blitt anført: *Kilder og vinkling*

Pilestredet 30 består av 3 bygårder. **30A** og **30B** (nærmest) ble i 2009 rehabilitert og inneholder nå omsorgsleiligheter og en museumsleilighet der hvor Edvard Munch bodde i barndommen. Blitzhuset i 30C er bakerst i bildet.  Foto: J. P. Fagerback, 2008  Banner i Blitz-seksjonen 1. mai 2014 i Oslo (Kutt pengemakta – den skaper bare kvalm uansett)
**Blitz** eller **Blitz-miljøet** er en betegnelse på miljøet rundt det såkalte **Blitz-huset** i Oslo sentrum. Blitz-miljøet består stort sett av venstreradikale, i all hovedsak pønkere, anarkister, venstresosialister og kommunister. Blitz ble dannet i 1982 og har en lang historie med politisk aktivisme. Blitz har fått kritikk for å bruke vold og hærverk som et politisk virkemiddel. Den første kafeen på stedet ble startet av Ungmob; daglig leder første to årene var Celine Engebrigtsen. Navnet «Blitz» ble også funnet opp av Celine Engebrigtsen.

Historie
--------

Blitz-miljøet oppstod i 1982 med okkupasjonen av en bygård i Skippergata 6 i Oslo. Senere flyttet okkupantene inn i en tom bygård i Pilestredet 30 (i bydel St. Hanshaugen).

Oslo kommune prøvde å gjøre en avtale med blitzerne og ansatte Stein Lillevolden som miljøarbeider med ansvar for stedet. Samtidig ble det inngått en leiekontrakt mellom blitzmiljøet og kommunen, der blitzerne fikk leie bygården for en symbolsk sum, mot å ta på seg ansvaret for vedlikehold av bygningsmassen. Fra 1982 gikk dette i orden, og Blitz fikk status som et «selvstendig ungdomshus».[]

Lillevolden ble etter hvert en slags uformell leder og organisator for miljøet, og var derfor til stadighet i søkelyset til Oslo-politiet, under daværende politimester Willy Haugli. Blant annet stormet Oslo-politiet på et tidspunkt restauranten Stortorvets Gjæstgiveri for å arrestere Lillevolden.

Utover på 80-tallet deltok personer fra Blitz-miljøet ved mange demonstrasjoner, blant annet da den britiske statsministeren Margaret Thatcher kom til Oslo i 1986 og da den amerikanske utenriksministeren Caspar Weinberger besøkte Oslo i 1987. Disse demonstrasjonene utviklet seg til gateslag mellom blitzerne og politiet, ofte med skadde på begge sider og pågripelser av mange blitzere.

En annen, mye omtalt episode fant sted da blitzere tok seg inn på Oslo rådhus i 1986 og avbrøt en middag i bystyret ved å storme inn og spise opp maten til politikerne.

I perioden 1988–2012 ga Blitz ut papiravisa *Smørsyra*. I 2021 gjenoppstod *Smørsyra* som nettavis.

I 1989 ble det kastet brannbomber inn i Blitz-huset under en konsert med 200 personer til stede. Gjerningsmennene oppga at formålet var «å hevne at Fremskrittspartiets formann Carl I. Hagen ikke fikk slippe til på talerstolen i Oslo sentrum 1. mai.»

Utover på 1990-tallet ble Blitz flere ganger omtalt fordi de saboterte politiske møter avholdt av partier på den ytre høyresiden, blant annet Fremskrittspartiet og Fedrelandspartiet. Senere har også Demokratene blitt rammet av aksjoner der folk fra Blitz-miljøet har vært fremtredende. Folk fra blitzmiljøet kastet for eksempel egg på Fremskrittspartiets formann Carl I. Hagen under partiets 1. mai-markeringer på 1990-tallet, fordi de oppfattet det som en provokasjon at han holdt offentlige appeller på arbeidernes dag.

I 2002 la det borgerlige byrådet ved Ann Kathrine Tornås (KrF) Blitzhuset ut for salg. Etter en stor aksjon fra Blitz' side ble salget stoppet, blant annet etter at blitzere hadde ramponert inngangspartiet på rådhuset. «Hærverket på Oslo Rådhus kostet over 150 000 kroner. Flere tyngre gjenstander ble kastet mot bygget og kunne forårsaket personskader.» Daværende byråd Ann Kathrine Tornås mottok også drapstrusler på grunn av forslaget om å selge blitzhuset.

Blitz deltok 22. mars 2003 i en demonstrasjon mot krigen i Irak. Politiet pågrep en rekke demonstranter etter at det ble kastet egg og stein mot politiet ved den amerikanske ambassaden i Oslo. En rekke demonstranter fikk medisinsk behandling etter slag mot hodet eller angrep av politihund. Etter demonstrasjonen ble det rettet en del kritikk mot bruk av politihund og påstander om politivold satt i sammenheng med samtidige protestaksjoner rundt om i Europa.

I mars 2007 angrep demonstranter fra Blitz-miljøet politiet ved Danmarks ambassade på Frogner. Bakgrunnen for demonstrasjonen var København kommunes avgjørelse om å rive Ungdomshuset «Ungeren». Politiet brukte tåregass mot demonstrantene, og en politimann ble lettere skadet etter at demonstrantene kastet stein og malingsbomber. Dette førte til at flere Oslo-politikere gikk hardt ut mot Blitz' voldelige adferd. Dette utløste en større mediedebatt, hvor enkelte FrP-politikere ytret at det nå var på tide å kaste blitzerne ut.

Senere samme måned ble det klart at NRK hadde anmeldt Blitz til politiet etter at reporter Anders Magnus og TV-fotograf Bengt Kristiansen ble angrepet av flere blitzere under demonstrasjonen mot den danske ambassaden. «Reporteren og fotografen ble overfalt av flere personer da de dekket Blitz-miljøets demonstrasjon utenfor den danske ambassaden i Oslo i begynnelsen av mars. Da de sto og intervjuet en demonstrant kom en annen person forbi og slo Magnus i ansiktet. To andre gikk løs på Kristiansen og forsøkte å ta fra ham kameraet. Kristiansen fikk et slag mot øret, og Magnus fikk et slag på munnen og en hoven leppe. Han risikerer å miste en fortann, som det ble slått sprekk i.»

Den 26. april 2007 ble 250 demonstranter fra Blitz anholdt av politiet i Oslo sentrum. De deltok i en lovlig demonstrasjon mot NATOs utenriksministermøte som ble holdt i byen, men noen av dem brøt politiets sperringer og gikk nærmere rådhuset, hvor de ble stanset av politiet. Åtte av de anholdte ble pågrepet og siktet for vold og skadeverk. Stortingsrepresentant for Oslo FrP Christian Tybring-Gjedde mente at blitzerne burde kastes ut da det ble klart at politiet hadde funnet eksplosiver i huset.

Den 12. mars 2011 holdt Blitz en demonstrasjon mot tatoveringsstudioet «Metal Tattoo» på Holbergs plass som angivelig var et tilholdssted for nynazister, nær Blitzhuset. Det endte i flere arresterte, 30 anmeldelser og en razzia på Blitzhuset.

Flere Frp-politikere tok på 2000-tallet til orde for å få tvangsfjernet Blitz fra Pilestredet. De hevdet blant annet at Blitzhuset ikke var noe ungdomshus, men et tilholdssted for «middelaldrende anarkister»; de siktet da til Stein Lillevolden, som flere aviser fremstilte som en uoffisiell leder for miljøet. Lillevolden flyttet senere til København.

Undergrupper
------------

Blitz har ifølge nettsidene www.blitz.no[*når?*] følgende undergrupper:

* Blitz Infoshop (butikk)
* Antifascistisk aksjon, AFA. AFA beskriver seg selv som «et internasjonalt aktivist-nettverk som kjemper mot rasisme, sexisme, kapitalisme og homofobi»
* Aksjonsgruppa
* Blitz Booking, som står for booking av artister og band til konserter på Blitz
* BlitzBok (forlag)
* Oslo Queer

I tillegg har den feministiske radiostasjonen RadiOrakel lokaler på loftet i Blitzhuset.

Andre aktiviteter
-----------------

Blitz driver en kafé (Kafé Blitz) spesialisert på vegetar- og veganmat.

Blitz har også et aktivt musikkmiljø. Norsk Rockforbund og Aktivt Kvinnekultursenter (AKKS) startet for eksempel på Blitz-huset. Huset har også øvingslokaler som disponeres av en rekke band, kanskje særlig innenfor punk- og ska-sjangrene. Det arrangeres jevnlig konserter på Blitz, i hovedsak innenfor sjangrene punk, ska, hardcore og hiphop. Band som har vært sentrale i Blitz-miljøet er:

* Svart Framtid
* Kafka Prosess
* Stengte dører
* Angst
* So Much Hate
* Bøyen Beng
* Life... But How To Live It?
* Kort Prosess
* Dead Gerhardsens
* Drunk
* 2:20
* Gatas Parlament
* Knuste ruter
* HEVN
* Amok
* FS&S
* La Casa Fantom
* Svartidaudir

Plateselskapet Blitz Records har i tillegg til egne utgivelser[*klargjør*] også gitt ut en dobbel-LP, to live-CD-er og flere live-kassetter, der en kan høre ulike band og artister som har vært en viktig del av husets historie. Huset har også et lydstudio.

Se også
-------

* UFFA

Referanser
----------

1. 1 2  «Spørsmål 15, Roy Wetterstad til justisministeren». Stortinget. 26. januar 1994. Besøkt 21. mars 2007.
2. ↑  «Avlyser freden med Blitz». *www.aftenposten.no*. 7. mars 2007. Besøkt 21. oktober 2021. «Steinkastende blitzere ved den danske ambassaden får Frp til å se rødt. Nå vil varaordfører Svenn Kristiansen avlyse freden og tømme ungdomshuset.»
3. 1 2  «- Ser ikke forskjell på Blitz og nynazister». *Dagbladet.no* **(norsk)**. 27. april 2007. Besøkt 17. juni 2017. «- Oslo kommune latterliggjøres, og den avtalen vi har med Blitz latterliggjøres, sier KrFs gruppeleder i Oslo bystyre, Ann Kathrine Tornås, om gårsdagens gateslagsmål mellom organiserte blitzere og politiet. | Etter de siste bataljene og nattens politirazzia i Blitz-huset har hun bestemt seg for å støtte Fremskrittspartiets forslag om å rive i stykker avtalen Oslo kommune har med Blitz-miljøet om gratis hus.»
4. 1 2  «Ensidig om Blitz». Liberaleren. 14. november 2004. Arkivert fra originalen 23. juni 2010. Besøkt 21. mars 2007.
5. ↑  «Om Blitz». *www.blitz.no*. Arkivert fra originalen 21. oktober 2021. Besøkt 21. oktober 2021.
6. ↑  Aftenposten papirutgave, 1. april 1989: Blitzkrigen med farlige forbilder
7. ↑  «Punkere inntok julebord i Rådhuset». *Aftenposten Aften*. 18. desember 1986. CS1-vedlikehold: Dato og år (link)
8. ↑  «Om oss». *SMØRSYRA - BLITZAVISA*. 31. januar 2021. Besøkt 21. oktober 2021. «Smørsyra er en tidsskrift som ble starta i 1988 med tilknytning til Blitzhuset i Pilestredet 30C. Siste utgave kom i 2012 – nå starter vi med ny giv i 2021.»
9. ↑  NTB 14. mai 1989 og Aftenposten Morgen 18. mai 1989
10. ↑  Falch-Nilsen, Kirsti (27. april 2012). «Carl I. Hagen om Blitz». *NRK*. Besøkt 24. juni 2022. «Carl I. Hagen måtte få politibeskyttelse mot demonstranter fra Blitz da han skulle holde 1. mai-tale i 1997. Likevel beskriver han jubilanten som «nyttige idioter».»
11. ↑  «Hundre blitzere ved   
dansk ambassade». *Aftenposten*. Besøkt 17. juni 2017.
12. 1 2  «Frp-er vil kaste ut blitz». *www.vg.no*. 27. april 2007. Besøkt 21. oktober 2021. «Torsdagens Blitz-aksjoner har fått Frps Christian Tybring-Gjedde til å se rødt: Nå vil han kaste miljøet ut av Blitz-huset.»
13. ↑  NRK (21. mars 2007). «NRK anmelder Blitz». *NRK* **(norsk)**. Besøkt 21. oktober 2021. «Reporteren og fotografen ble overfalt av flere personer da de dekket Blitz-miljøets demonstrasjon utenfor den danske ambassaden i Oslo i begynnelsen av mars.»
14. ↑  Haram, Ingrid Vestre (12. mars 2011). «To arrestert etter Blitz-demo». *NRK*. Besøkt 21. oktober 2021.
15. ↑  «30 anmeldt etter ulovlig Blitz-demonstrasjon». *www.vg.no*. 19. mars 2011. Besøkt 21. oktober 2021. «Om lag 110 personer gikk i dag fra Blitz-huset til Holbergs plass i Oslo for å demonstrere mot et tatoveringsstudio de mener er tilholdssted for nynazister.»
16. ↑  Geard, Kathrine (21. mars 2007). «NRK anmelder Blitz-vold». *journalisten.no*. Journalisten. Besøkt 21. oktober 2021.

Litteratur
----------

* Gaukstad, Kristin Margrethe: *Blitz - en viktig del av Oslos historie etter 1980[*død lenke*].* I Byminner nr.3-2009, s.54-59

Eksterne lenker
---------------

* (no) Offisielt nettsted Rediger på Wikidata
* (no) Dagbladet.no om historien til Blitz

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon
 |